Szentes Róbert

Urald az elméd!

Szentes Róbert

Urald az elméd!

Gyakorlati útmutató a félelmek

és a negatív érzelmek legyőzéséhez,

a belső béke és a jóllét megteremtéséhez

Budapest, 2023

A mű eredeti címe: Mastering Your Mind

A step by step guide to conquering your fears and negative emotions so you can finally create peace and prosperity in your life

© Robert Szentes, 2012–2013

© Bioenergetic Kiadó, 2023

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-649-1

© Fordította: Szász Andrea

Főszerkesztő: Kajtár-Schneider Krisztina

Felelős szerkesztő: Klimó Petra

Minden jog fenntartva. E mű bármely részének bármilyen módon való másolása, sokszorosítása, közzététele csak a kiadó írásbeli engedélyével történhet.

Tartalomjegyzék

5 lépéses, hatékony és eredményes módszer a fenntartható sikerhez és a személyes fejlődéshez

1. Értsd meg a negatív érzelmeidet, és dolgozz rajtuk!

2. Változtasd meg a hasznavehetetlen vagy korlátozó hiedelmeidet!

3. Oldd meg a belső konfliktusaidat!

4. Fedezd fel és alakítsd át a negatív énképedet és az önmagaddal kapcsolatos negatív meglátásaidat

5. Tűzz ki összetett célokat, és kérd magadon számon az eredményt!

Ki vagyok, és honnan jövök?

Térjünk vissza a történetemhez!

1. fejezet: Az elménk és a hiedelmeink – Amit a legtöbben nem tudnak

A szakadék áthidalása a között, ahol vagy és ahol lenni akarsz

A stabil alapok fontossága

Hogyan tekintsünk a könyvben szereplő információkra?

Tudat alatti elménk

Mit jelent valójában a szellemi beállítottság?

Az elme nem egyenlő az aggyal

A tudat alatti elme működése

Mi történik, ha elfojtod a veled történteket?

Az elme egy képzeteket alkotó gép

Az ok, amiért olyan sokan szenvednek

Miért sértődnek meg az emberek?

A fordított helyzet

Felejtsük el a múltat, és lépjünk tovább? Veszélyes, és valószínűleg nem fog sikerülni

Az idő mindent meggyógyít? (NEM IGAZ!)

A hiedelmeink

Hiszem, ha látom

Miért nem látjuk, ami az orrunk előtt van?

Jó életet akarsz? Kire hallgass?

A korlátozó hiedelmek kialakulása

Miért akadnak el oly sokan manapság?

Szüntesd meg a korlátozó hiedelmeidet, és figyeld meg, hogyan válik jobbá az életed

Mit tegyél, amikor megsértődsz, feldühödsz valamin, vagy negatív érzések lesznek úrrá rajtad?

2. fejezet: Miként vonzzuk magunkhoz, amire vágyunk, és hogyan érezzük azt, hogy méltók vagyunk rá, megérdemeljük?

Tudatosítsd magadban az értékedet, és indulj el a célod felé

Csak azt kaphatod meg, amire érdemesnek érzed magad

Az egó süketté és vakká tesz bennünket

Figyelj a szóhasználatodra, és szabadulj meg a fájdalomtól!

Miért taszítjuk el magunktól azt, ami megnyilvánul számunkra?

Megmentettem egy életet, de tönkretettem a sajátomat

Napi megerősítések

3. fejezet: Nem elég – A hiánygondolkodás

A hiánygondolkodás jellemző példái

Hogyan iktassuk ki a hiánymintákat?

Napi megerősítések

4. fejezet: „Egyedül vagyok” – Az egyedülléttől való félelem

Túl a fizikai egyedüllét síkján

A szenvedés elsődleges oka

Az öngyilkossággal kapcsolatos gondolatokat létrehozó, korlátozó hiedelmek

Napi megerősítések

5. fejezet: A tartós önbecsülés titkai

Az önbecsülés fiatalkorban alakul ki

A feldolgozatlan traumák tönkreteszik az életet

A szóhasználatod szabotálhat téged

Példa a nyelvhasználat fontosságára

Félelem a kudarctól

Hogyan befolyásolják a kudarccal kapcsolatos hiedelmek az életről alkotott elképzeléseinket?

A „nem vagyok elég jó” hiedelmek

Ha nem érzed magad elég jónak, áss mélyebbre!

Fontos megjegyzés

Hogyan szüntessük meg az elutasítástól, valamint a negatív megítéléstől való félelmet?

Mit jelent az ítélet?

Esettanulmány

A kimondatlan igazság a visszautasításról

Hogyan szüntessük meg az ítélkezéstől és az elutasítástól való félelmet?

Az elme férfi és női jelképrendszere

Miért viselkednek sokan rászorulóként?

Napi megerősítések

6. fejezet: Erőnk és hatalmunk

Hogyan hoztuk létre ezeket a gyengítő hiedelmeket?

Megerősítések az erőről és a hatalomról

Félelem a saját hatalmunktól és erőnktől

Titkok, amelyeket ismerned kell, hogy megkapd a kellő tiszteletet, és előbbre juss az életben

Sebezhetőség

Esettanulmány a tehetetlenségről

Kétségbeesett ragaszkodás az irányításhoz

Esettanulmány

Fékezhetetlen harag és düh

Az elfojtott „dühtörténetek” következményei

Napi megerősítések

7. fejezet: A legmélyebb félelmeinktől megbénítva

Racionális és irracionális félelmek

Kockázatos felszámolni a félelmeket?

Gyakorlat a biztonsággal kapcsolatos irracionális aggodalmak feldolgozására

További irracionális félelmek a biztonsággal kapcsolatban, amelyek szabotálhatják az életedet

Zárógondolatok

Napi megerősítések

8. fejezet: A jóllét, az egészség, a gazdagság és a bőség titka

Miért nehéz ezekről a témákról beszélni?

Hogyan blokkoljuk a szeretet áramlását?

Három példa

Példák a szeretet helyettesítésére0

Mit tehetnek a szülők a hibák minimalizálása érdekében?

Gyakori korlátozó hiedelmek, amelyek miatt úgy érzed, hogy nem szeretnek

Esettanulmány

A kliens visszajelzése a terápia után

A legnagyobb félelmünk

Miért hasznos, ha felismerjük a szeretettel kapcsolatos hiedelmeinket?

Napi megerősítések

9. fejezet: Az „elmetudomány” módszerei és a pozitív tanulságok

1. elmetudományi módszer – Az idődinamikai módszer

2. elmetudományi módszer – Az „üres szék módszer”

Mi történik ezután?

Spirituális alapelvek, amelyek könnyebbé teszik az életedet

Összefoglalás

Köszönetnyilvánítás

5 lépéses, hatékony és eredményes módszer a fenntartható sikerhez és a személyes fejlődéshez

Ez a könyv részletesen bemutatja azt az elengedhetetlenül fontos, ötlépéses módszert, amelynek segítségével, ha helyesen használod és alkalmazod, sikeressé, egészségessé és céltudatossá válhatsz. Ezt a módszert ismerned kell, mert életed egy-két területén talán jól teljesítesz, de biztosan vannak más, fejleszthető részei is. Én személy szerint senkit sem ismerek, akinek, legyen bármennyire sikeres is, ne lenne szüksége fejlődésre az élete valamelyik területén. Ha az élet minden síkján eredményes akarsz lenni, sokat segítesz önmagadnak, ha alkalmazod ennek a módszernek minden lépését, mivel valóban ez a kiegyensúlyozott és teljes élet alapja.

Ez a módszer segített felgyógyulni egy agyvérzésből, és regenerálódni súlyos anyagi veszteségek, valamint tönkrement kapcsolatok után. Egy problémás terület ugyanis hatást gyakorol az életed más síkjaira is, míg végül minden területen elakadsz. Tehát ne várd meg, hogy ez megtörténjen, kezdd el még ma! Azért írtam ezt a könyvet, hogy lépésről lépésre útmutatást adjon neked annak az életnek a megteremtéséhez, amelyre születtél.

1. Értsd meg a negatív érzelmeidet, és dolgozz rajtuk!

Miközben éled a mindennapi életedet, emberekkel találkozol, bevásárolsz, autót vezetsz és hasonlók, negatív érzelmeket tapasztalsz meg, mint például harag, szomorúság, különféle aggodalmak, félelem, sértettség, bűntudat, neheztelés.

Bár legtöbben azt gondolják, hogy a negatív érzelmeket más emberek vagy külső események, körülmények „okozzák”, igazság szerint a negatív érzelem nem más, mint tudat alatti válaszreakció egy személyre vagy körülményre. Csak azért érzel negatív érzelmeket, mert mélyen legbelül te hiszel bizonyos dolgokat ezekről az emberekről és körülményekről. A negatív érzelmeidet a hasznavehetetlen vagy korlátozó hiedelmeid okozzák.

2. Változtasd meg a hasznavehetetlen vagy korlátozó hiedelmeidet!

Mindenki több ezer alaposan begyakorolt, romboló hiedelmet tárol a tudatalattijában önmagáról és a külvilágról. Ezek a hasznavehetetlen hiedelmek csökkentik az eredményeinket, hátrányosan alakítják az életkörülményeinket, megtámadják az egészségünket, rombolják a boldog kapcsolatainkat, és tönkreteszik a pénzügyeinket. A hasznavehetetlen hiedelmek a múltban keletkeztek, és örökre velünk maradnak, ha nem változtatjuk meg őket.

Amikor felteszed magadnak a kérdést, hogy miért nem sikerül elérned egy bizonyos eredményt, miért nem tudsz valamilyen lenni vagy valamit megtenni, miért nem kedvelsz bizonyos embereket, miért kerülsz összeütközésbe valakivel, miért vagy beteg, miért ilyen vagy olyan a kapcsolatod, miért nem keresel több pénzt, stb., mindig a jól begyakorolt, korlátozó hiedelmeiddel indokolod a saját korlátaidat.

3. Oldd meg a belső konfliktusaidat!

Előfordult már, hogy két elképzelés vagy vágy között ingadoztál? Például szeretnél egy csodálatos kapcsolatot, ugyanakkor félsz attól, hogy elveszíted a szabadságodat? Vagy több pénzt akarsz keresni, de rájössz, hogy nehezedre esik határozottabbnak lenni az ügyfeleiddel, vagy fizetésemelést kérni? Esetleg félsz egy jobban fizető állást választani… Vagy talán szeretnél feljebb jutni a vállalati ranglétrán, de aggódsz, hogy fel kellene áldoznod a családoddal töltött időt.

Gondoltál már arra, hogy megvalósítod az álmaidat, és énekes, vállalkozó, coach leszel, vagy valami, amire vágysz, de úgy érzed, elakadtál, és nem tudod, hogyan kezdj hozzá? Valószínűleg igen. De vajon észreveszed, hogy a problémát nem a körülmények okozzák, hanem az elmédben zajló konfliktusok?

Ezeket a belső konfliktusokat úgy is nevezik, hogy hasadások az elmében, és sok mindent eltakarnak előlünk, ami miatt a kirakós játéknak csak egyes darabkáit látjuk.

Beszűkült látásmódunk miatt nem érjük el a kívánt eredményt, nem tudjuk megvalósítani az álmunkat, lényegében szabotáljuk önmagunkat. Ezért megy csődbe sok vállalkozás, vagy tekinthető sok kapcsolat a legjobb esetben is csak középszerűnek. Mindez azért történik, mert ezernyi megoldatlan konfliktus él az elménkben anélkül, hogy ennek tudatában lennénk.

Minden konfliktus mélyén több száz hasznavehetetlen (korlátozó) hiedelem rejlik, amelyek frusztrációhoz, haraghoz és lemondáshoz vezetnek. Ezekben a korlátozó hiedelmekben nincs semmi logika, rendkívül összetettek, és nagyon sok tapasztalat, tudás szükséges a dekódolásukhoz.

Az elméd működését fegyelmezned kell. Ha nem fegyelmezed az elméd különböző funkcióit, azok rendezetlenül fognak működni, és nagyon sok kellemetlenséget okoznak az életedben. A fegyelmezetlen elmeműködés elárul és ellened dolgozik.

A siker és a jólét nem más, mint egyfajta gondolkodásmód. Meg kell tanulnod és gyakorolnod ezt a gondolkodásmódot.

4. Fedezd fel és alakítsd át a negatív énképedet és az önmagaddal kapcsolatos negatív meglátásaidat

Mindannyiunkban több ezer hiedelem él önmagunkról. Jó néhány pozitív és hasznos, de tetemes részük kimondottan komisz. Ezeknek általában legfeljebb csak egy százalékát ismerjük, pedig a nap minden percében aktívak, és hátrányosan befolyásolják a kapcsolataink minőségét, a pénzügyeinket és az egészségünket.

Az énkép negatív elemei hasznavehetetlen és korlátozó hiedelmekből fakadnak. Az egó alakít ki olyan szerkezeteket, mint „én ez vagyok…” vagy „én nem ez vagyok…” Ezért olyan nehéz elérni és fenntartani az igazi sikert.

5. Tűzz ki összetett célokat, és kérd magadon számon az eredményt

Célok kitűzése és elérése nélkül az élet nem lehet teljes és eredményes. Ez egy másik mérföldkő, ahol a legtöbben elbuknak.

Két jellemző hozzáállást látok: vannak, akik egyáltalán nem tűznek ki célokat, így csak vesztegetik az idejüket, és céltalanul sodródnak, mint egy kormányrúd nélküli hajó. Mások kitűzik ugyan, de nem érik el azokat, szabotálják önmagukat vagy alulteljesítenek, mert félnek a nagyobb célok megfogalmazásától.

Láthatod, hogy ennek az ötlépéses egyszerű és logikus módszernek minden egyes lépésében van valami közös: mindegyik a belső hiedelemrendszerünkkel függ össze, ahhoz kapcsolódik, azzal dolgozik.

Azért írtam ezt a könyvet, hogy felismerhesd: az életünket leginkább befolyásoló tényezők valójában a hiedelmek, mégpedig elsősorban a korlátozó hiedelmek, még akkor is, ha a legtöbb ember mást gondol és mond. A könyvet olvasva te is felismerheted ezt, és évtizedeket takaríthatsz meg az életedből azzal, hogy megtanulod a boldog, egészséges és teljes élet alapreceptjét.

Ki vagyok, és honnan jövök?

A nevem Szentes Róbert. Mestercoach, transzformációs tanár és tréner, valamint látnok vagyok, az Advanced Mind Institute alapítója. Az AMI már több ezer embernek segített komplex traumákból kigyógyulni, pénzügyi, kapcsolatbeli és egészségügyi problémáikat megoldani, és visszakapni a bőséget és a minőségi életet.

Miután átéltem több halálközeli élményt, egy agyvérzést, válásokat és tragédiákat, csődöt és számtalan más megpróbáltatást, végül elértem a célomat: hogy a tudásomat megosszam a világgal.

A küldetésem, hogy segítsek az emberiség fejlődésében, és segítsek megérteni, hogy mindenki elegendő erővel és képességgel rendelkezik egy sikeres élet kialakításához, még akkor is, ha ez sokaknak korábban lehetetlennek tűnt, vagy másként gondolták.

Tudom, hogy napjainkban rengeteg önsegítő könyv jelenik meg, és minden guru azt mondja, hogy te teremted meg a saját valóságodat, ami természetesen igaz.

De azt is tudom, mennyire frusztráló, amikor nem érzed jól magad, és valakitől ezt hallod anélkül, hogy pontos iránymutatást kapnál ahhoz, hogyan hozhatod helyre a dolgokat. Ezzel a könyvvel szeretném a kezedbe adni azt az alapreceptet, amely gyakorlati megközelítéssel fog segíteni neked abban, hogy olyan életet teremts, amelyet megalkuvás nélkül élhetsz.

Ezért szenteltem az életemet a tudatalatti összetett világának tanulmányozására, azoknak a mély, tudat alatt rejlő mintáknak a megismerésére, amelyeket mindannyian magunkban hordozunk, amelyekkel nap mint nap együtt élünk, és amelyek vagy fájdalmat és szenvedést okoznak, vagy jólétet és sikert hoznak nekünk.

Az évek során ezreknek segítettem világszerte, hihetetlen sikerrel! Olyan módszereket és technikákat is kidolgoztam, amelyek egyedülállóak; gyorsan működnek, és segítenek legyőzni a félelmet és az önszabotálást, hogy végre mindenki elérhesse a megérdemelt sikert!

2010 óta vagyok transzformációs coach és tréner, valamint látnok. Akkor kezdtem ezen a területen dolgozni, amikor a negyvenes éveim elején vége szakadt a céges karrieremnek. Nagy fájdalommal járó rohamok törtek rám, és egy agyvérzés után részben lebénult a bal karom és a bal lábam.

Rendkívül fájdalmas és ijesztő élmény volt, mert képtelenné váltam az önálló mozgásra, még az egyszerű, mindennapi teendőket sem tudtam elvégezni. A testem remegett, és megmagyarázhatatlan érzelmi kitöréseim voltak. Nem ismertem magamra. Fizikailag és szellemileg képtelenné váltam arra, hogy gondoskodjak magamról, és ellássam a mérnöki munkámmal járó feladatokat.

Véget ért az az élet, amelyet addig ismertem – az, amelyben folytonosan a tényekre, az értelemre, a magyarázatokra és az egóra támaszkodtam. Új énem született. Ráébredtem az igazság egy másik, teljesen új szintjére. Hirtelen képes lettem belelátni mindenkibe magam körül. Tudtam, mit gondolnak és éreznek, és láttam, hová vezet az általuk választott életút. Mondhatjuk úgy is, hogy rendkívül fejlett látnoki képességem lett. Egyszerre voltam zavarodott és izgatott. Időbe telt, amíg elfogadtam az új képességeimet és az intenzív érzelmeimet, mivel egész addigi életemben féltem ezektől.

Sok éven át rengeteg fájdalomban és kellemetlenségben volt részem, mind érzelmileg, mind fizikailag. Hogy megoldást találjak, több mint huszonöt éven át sok mindent kipróbáltam, a jógakurzusoktól kezdve a pszichoterápián át a gyógyszerekig. Mindegyik segített valamilyen mértékben, de hiába indultam el többféle úton, egyikkel sem tudtam tartósan boldog és egészséges életet élni. Ideiglenes javulást tapasztaltam ugyan itt-ott, de a problémák folyton visszatértek. Nagyon frusztrálóvá vált együtt élni azzal, hogy nem tudok tényleges eredményt elérni, és fokozatosan elveszítettem a reményt.

Agyvérzésem után az egyik barátom egy alternatív megközelítést ajánlott, amelyet akkor még nem ismertem. Addigra mindent elveszítettem, amiért valaha dolgoztam: a házasságom tönkrement, a házamat elárverezték. Ez volt az utolsó reményem.

Elmentem egy mestercoachhoz, a tudatalatti mélyén rejlő történetekkel és programokkal való munka szakértőjéhez, és életemben először egyértelműen olyan változásokat és elmozdulásokat tapasztaltam, amelyek túlszárnyalták az elvárásaimat. Megértettem, hogy a fájdalmam az elmém mélyén rejtőző, különféle feloldatlan negatív érzelemből, számtalan hátráltató hiedelemből és rejtett konfliktusból fakad.

Ezek a feloldatlan negatív érzelmek, azaz a különböző félelmek, sérelmek, bűntudat, harag, szomorúság, szégyen és az ezernyi hasznavehetetlen hiedelem és konfliktus teremtették meg azokat a nemkívánatos körülményeket, amelyeket magam körül tapasztaltam. Megdöbbentett és feldühített, hogy korábban senki sem beszélt nekem erről, sőt, még csak meg sem említették ezeket a dolgokat. Bár huszonöt évig jártam terápiára, senki sem tudott segíteni rajtam!

A munka az új coachommal alapvetően megváltoztatta az életemet, ezért nagyon kíváncsi lettem a tudatalattira, és többet akartam tudni róla. Elkezdtem megismerni az elménk mély és rejtett logikáját és összetett működését.

Neves terapeutákat és mentorokat kerestem, akiktől tanulhattam. Kipróbáltam és alkalmaztam magamon a tanultakat, és csodával határos módon sikerült lépésről lépésre visszanyerni az egészségemet, és újjáépíteni az életemet. E folyamat során coach, majd mestercoach lettem, később pedig tréneri és tanári végzettséget is szereztem.

Miközben megtisztítottam az elmémet a felhalmozott mentális „hulladéktól”, fokozatosan megszabadultam a fájdalomtól és a negatív gondolkodási mintáktól, amelyek életem korábbi időszakában „normálisak” voltak számomra. Egyre jobban éreztem magam, és képes voltam pozitívabban gondolkodni anélkül, hogy küzdöttem volna az ismétlődő és negatív gondolatminták ellen. Rájöttem, hogy tartós változások eléréséhez feltétlenül szükséges ez a fajta tudat alatti munka, amely a gyökérproblémákkal foglalkozik.

Hadd magyarázzam el, mit jelent ebben az összefüggésben a gyökérprobléma: ez a probléma eredeti, mély, valódi oka (a probléma mögötti problémának, és az amögötti problémának, és az amögötti problémának… az oka), amely szinte mindig eltemetve rejtőzik a mélyben, mégis ez a felszínen tünetként megmutatkozó problémák kiváltó oka! Vagyis legtöbbször nem az okozza a problémádat, amiről ezt hiszed – a valódi vétkes nem az, amit látsz, hallasz, vagy logikusan meg tudsz magyarázni.

Ahhoz, hogy megtaláld a problémáid valódi okait (gyökereit), meg kell értened az elméd kacskaringós logikáját.

Ha például küzdesz valamivel, legyen az szorongás, párkapcsolati probléma vagy pénzügyek, a valódi okok nem azok, amikre gondolsz. A valódi okok, a problémák gyökerei, kívül esnek a tudatosság határain. A könyvben részletesen elmagyarázom mindezt, és segítek neked megérteni ezt a nagyon fontos tényt.

Térjünk vissza a történetemhez!

Miközben egyre többet tanultam és egyre több segítséget nyújtottam másoknak, azt tapasztaltam, hogy a kihívások, amelyekkel szembesülnek, nagyon hasonlóak, függetlenül a kulturális közegtől és a földrajzi elhelyezkedéstől.

Már több ezer embert hallgattam meg és coacholtam személyesen a világ különböző részeiről, különböző társadalmi-gazdasági háttérrel, és a problémáik gyökerei mindig ugyanazok voltak. Pontosan azokkal a gondokkal szembesültek, amelyekkel egykor én is küzdöttem.

Mivel mindig is élveztem ezt a fajta detektívmunkát, mélyebbre ástam, és éveken át kutattam a fizikai és az érzelmi problémák gyökereit. Sajnos a legtöbben hasonló, gyakori és nagyon komoly problémákkal küzdenek. Néhány ezek közül: párkapcsolati gondok, üzleti és pénzügyi kihívások, egészségügyi problémák, érzelmi válságok, szorongás, önértékelési zavarok, szakadatlan stressz, félelem az elutasítástól, félelem a kudarctól, öngyilkossági gondolatok és poszttraumás stressz szindróma, hogy csak néhányat említsek. Az ilyen problémák rendkívül gyakoriak, és jelentősen csökkentik az életminőséget. Mivel nagyon kevesen tudják, hogy léteznek eszközök és megoldások ezeknek a nehézségeknek a kiküszöbölésére, a legtöbben frusztrálttá válnak, és végül elveszítik a reményt. Egykor velem is ez történt.

Amikor elkezdtem megérteni a tudat alatti elme rejtett titkait, fokozatosan felfedeztem az összefüggéseket az életben konkrétan megjelenő problémák és a hozzájuk kapcsolódó, tudat alatti programok között.

Személyes tapasztalataim és az a sok kedvező változás, amelyeket elősegíthettem és figyelemmel kísérhettem, arra késztettek, hogy megírjam ezt a könyvet ezekről a rejtett programokról és a tudat alatti elme összefüggéseiről. Az a szándékom, hogy itt megosszam sokéves coachingtapasztalataimat, leírjam a saját gyógyulásomat, és összegezzem több mint hétévnyi kutatásomat.

Bemutatom a hét leggyakoribb tudat alatti hiedelemrendszert vagy hiedelemszerkezetet, amelyek újra és újra megjelennek, negatívan alakítják a legtöbb ember életét, és gátolják a hosszú távú, tartós boldogságot. Ezeknek a blokkoknak vagy hiedelemrendszereknek egy része önmagában jelenik meg, más részük egymásba fonódva, és furcsa, zavaros körülményeket teremtenek az élet különböző területein. Bármikor, amikor észleled, hogy az elméd szabotázst hajt végre, vagy felesleges, negatív érzelmek jelennek meg az életedben, a könyvnek legalább az egyik fejezetében biztosan találsz hasznos és releváns információkat, amelyek segítenek a gyökérokok felderítésében.

1. fejezet

Az elménk és a hiedelmeink – Amit a legtöbben nem tudnak

Évek, vagy akár évtizedek kemény munkája és erőfeszítései ellenére sokaknak nehézséget okozhat, hogy elérjék céljaikat és vágyaikat az életben. A célok és vágyak általában egyetemesek, hiszen szinte mindannyian azt szeretnénk, hogy egészségesen és boldogan, szeretetteljes kapcsolatban éljünk, fizikailag és érzelmileg jól legyünk, sok pénzt keressünk, miközben marad időnk a családra és a barátokra is.

Mindezek a vágyak mindannyiunk számára megvalósíthatók, de a legtöbben nem tudják, miért nem történik meg végül. Ennek több oka is van, de elsődlegesnek az tekinthető, hogy a legtöbben súlyos terhet cipelnek magukkal az életük útján, és nem veszik észre, hogy ennek nagy részét le kellene tenni. A teher súlya akadályozza őket az előrehaladásban, és útját állja a fejlődésnek.

A teher, amiről beszélek, a feloldatlan negatív érzelmek és a téves hiedelmek sokasága, valamint az ezernyi belső konfliktus, amelyek a tudat területén kívül, a tudatalatti birodalmában rejtőznek, és folytonosan szabotálják a pozitív változásokat. Ezek a mélyben működő, tudat alatti programok rendkívül károsak az érzelmi és a fizikai jóllétünkre, és komoly károkat okozhatnak az életünkben; ráadásul a gyermekeinknek is továbbadjuk ezeket a hiedelem-szerkezeteket.

E könyv elsődleges célkitűzése, hogy megállítsuk ezeknek a mintáknak a dominóhatását, és egy új, segítő és frissített valóságtérképet hozzunk létre. Emellett még egy nagyon fontos előnnyel jár: miközben a tudatalattiddal dolgozol, fokozatosan megszabadulsz a terhektől és a nehézségektől, aminek eredményeképpen megfiatalodsz, és valósággal ragyogni fogsz. Több ezer alkalommal voltam személyesen tanúja ennek a jelenségnek: a szem alatti sötét karikák eltűnnek, a bőr kitisztul, és az arc legalább 10 évvel fiatalabbnak tűnik! Az egész ember fiatalos lesz, és az is marad!

A szakadék áthidalása a között, ahol vagy és ahol lenni akarsz

Több éven át kutattam a tudat alatti elmét, számtalan workshopon és szemináriumon vettem részt, és közben láttam, hogy egyre többen ismerkednek meg a gyengítő vagy korlátozó hiedelmek fogalmával, és megértik, milyen negatív következményekkel járnak ezek.

Azt is észrevettem, hogy sokan elkezdenek különböző technikákat tanulni a korlátozó hiedelmek megszüntetéséhez, és legtöbbször gyorsan elérnek egy olyan szintre, ahol már nem tudják, mit keressenek, mit változtassanak meg önmagukban. Ez abban mutatkozik meg, hogy nyugtalanok maradnak, nem érzik úgy, hogy meggyógyultak, nem érik el a kívánt eredményeket, vagy azt tapasztalják, hogy a problémák visszatérnek. Az emberi elme szerkezete rendkívül sokrétű és összetett; ha le akarjuk győzni a kihívásokat, meg kell értenünk ezt a bonyolult szerkezetet, amely elrejtőzik a hétköznapi látásmód és az éber tudatosság elől. Azért írtam ezt a könyvet, hogy áthidaljam ezt a mély szakadékot.

Fontos tudnod, hogy a könyvben ismertetett információk egy része érzékeny pontokat érinthet benned; talán feldühít, vagy kellemetlen érzéseket okoz. Ez nagyon hasznos, mert mindenben, ami rossz érzést kelt, rossz emléket hív elő belőled – legyen az egy másik ember, egy életesemény vagy bármi más –, felszínre törnek és tudatosulnak a meggyógyítatlan problémáid, még akkor is, ha ez a gondolat komoly kihívást jelent az egód számára. Ha belső ellenállást tapasztalsz, vagy úgy gondolod, hogy a felmerülő fogalmak és megállapítások nem vonatkoznak rád, ismerd fel, hogy ez egyfajta védekező reakció, mert az egód valószínűleg nem akar változni. Elutasítja az új információkat, és hiteltelenné akarja tenni számodra a fejlődésnek ezt az útját – amivel végső soron ellened és az életed ellen dolgozik.

Tehát az egód nyilvánvalóan nem lesz ebben a segítségedre, ezért mindenképpen helyezz hangsúlyt arra, hogy az egód reakciójától függetlenül elsajátítsd a könyv anyagát, még akkor is, ha úgy gondolod, hogy egyet s mást már hallottál belőle. Az egód trükkös kettős ügynök: nem akarja, hogy teljesen meggyógyulj, és minden tekintetben jól legyél. Érzelmeket fog kelteni benned, és talán azt suttogja a füledbe, hogy jól vagy, és a problémák maguktól megoldódnak majd. Ez persze képtelenség, ezért kell használnod a magasabb bölcsességedet és az akaraterődet – így tudod megakadályozni, hogy az egód megállítson.

Ha pedig könnyek törnek fel, ne fojtsd vissza, ne akard leplezni! Ez része egy természetes elengedési folyamatnak, amely segít napvilágra hozni az eddig elrejtett érzelmeket, hogy lépésről lépésre megszabadulhass a terhüktől.

A stabil alapok fontossága

A könyv által szeretnék segíteni mindenkinek stabil alapot kialakítani, amelyen szerkezetek épülhetnek, és erő bontakozhat ki a jövőbeli kiterjedéshez. Ez a könyv hosszú távra szóló segédeszköz és kézikönyv, amelynek segítségével megtalálod a siker és a jólét elérését akadályozó gyökérokokat. Bemutatok néhány nagyon fontos alapelvet is, és elmagyarázom, miért rendkívül lényegesek ezek, és hogyan illeszkednek bele a mindennapi életünkbe.

Sok ilyen alapelvet figyelmen kívül hagynak, mert jelentéktelennek tűnnek, és gyakran ellentétesek az általános elvárásokkal. Ezért sokan hajlamosak semmibe venni ezeket, ennek következtében folytatják a régi mintákat, és még több fájdalomban lesz részük.

Szánj elegendő időt ennek a könyvnek az olvasására, különösen akkor, ha dolgozol magadon, és fontos számodra a gyógyulás, a siker elérésének az útja. Észrevettem, hogy legtöbben csak egy gyors megoldást akarnak, ezért átsiklanak a fontos részletek felett, ami miatt újra és újra visszatérnek a régi, önromboló szokásokhoz.

Nem fogsz jó eredményt elérni, ha körültekintés nélkül száguldasz. A gyógyulásod és az átalakulásod egy folyamat: először meg kell értened, mi történik, hogyan működik az elméd és maga az élet. Ezután alkalmazd a tanultakat a gyakorlatban, majd ellenőrizd az eredményt, módosíts, ha szükséges, és csak ezután lépj tovább a következő szintre.

Fontos, hogy először az alapokat sajátítsd el, még akkor is, ha azok egyszerűnek tűnnek. Ha